text: Vikingerne satsede rigtigt
  20 juli 2015 kl. 07.01
  Vikingerne i Jels vendte i år tilbage til en mere traditionel forestilling om sagnhelten Palnatoke. Trods den svigefulde sommer har 16.733 overværet årets forestillinger, som sluttede søndag aften.
  - Vi har fået rigtig mange positive tilkendegivelser omkring vores satsning. Publikum er rigtig glade for, at vi er gået tilbage til det originale vikingespil. Jeg tør godt allerede nu love, at næste års vikingespil, fortsætter i samme stil, fortæller formanden for Jels Vikingespil, Janus Lynggaard.
  De foregående fire år har vikingespillet forsøgt med en mere moderne form - bl.a. med tidsrejser og guder i jakkesæt. Men det er pillet af i årets forestilling.
  Vikingespillet i Jels har 40 års jubilæum næste år. Det bliver med en forestilling om kæmpen Starkad. Det er netop blevet offentliggjort, at David Owe, der gennem de seneste fire år har været fægteinstruktør ved Jels Vikingespil, næste år overtager instrukstørstolen efter Pierre Miehe-Renard.
  